VSL sklep I Cpg 901/2011
Datum: 2011-09-22T02:00:00.000+02:00
ecli: ECLI:SI:VSLJ:2011:I.CPG.901.2011
sodisce: Višje sodišče v Ljubljani
oddelek: Gospodarski oddelek
institut: stroški postopka - zahtevek za povrnitev stroškov postopka - konec postopka zunaj obravnave - sodba na podlagi pripoznave
jedro: Postopek na prvi stopnji praviloma poteka tako, da predhodnemu preizkusu tožbe in vročitvi tožbe tožencu sledi odgovor na tožbo, razpis glavne obravnave in izdaja odločbe. Če se postopek kljub temu zaključi zunaj obravnave, je to posledica dejanj ali opustitev stranke, katerih nasprotna stranka ni bila dolžna predvideti. Zato je upravičena zahtevati povrnitev stroškov v 15. dneh od prejema odločbe.
zveza: ZPP člen 163, 163/7, 316, 453a.

## Jedro

Postopek na prvi stopnji praviloma poteka tako, da predhodnemu preizkusu tožbe in vročitvi tožbe tožencu sledi odgovor na tožbo, razpis glavne obravnave in izdaja odločbe. Če se postopek kljub temu zaključi zunaj obravnave, je to posledica dejanj ali opustitev stranke, katerih nasprotna stranka ni bila dolžna predvideti. Zato je upravičena zahtevati povrnitev stroškov v 15. dneh od prejema odločbe.

## Izrek

I. Pritožbi se ugodi in se izpodbijana sodba v točki II. izreka spremeni tako, da je tožena stranka dolžna tožeči stranki plačati znesek 1.554,00 EUR v roku 8 dni, po preteku tega roka pa z zakonskimi zamudnimi obrestmi.

II. Tožena stranka je dolžna tožeči stranki plačati 195,00 EUR pritožbenih stroškov v roku 8 dni, po preteku tega roka pa z zakonskimi zamudnimi obrestmi.

## Obrazložitev

1. Sodišče prve stopnje je s sodbo na podlagi pripoznave razsodilo, da je dolžna tožena stranka plačati tožeči stranki v roku 8 dni znesek 3.194,96 EUR s pripadajočimi zakonskimi zamudnimi obrestmi (točka I. izreka). Zavrnilo je zahtevek tožeče stranke, s katerim je tožeča stranka od tožene stranke zahtevala povračilo pravdnih stroškov z zakonskimi zamudnimi obrestmi (točka II. izreka).

2. Zoper točko II. izreka navedene sodbe je tožeča stranka vložila pravočasno pritožbo. Uveljavljala je vse tri pritožbene razloge iz 1. odstavka 338. člena ZPP. Pritožbenemu sodišču je predlagala, da pritožbi ugodi in tožbenemu zahtevku ugodi.

3. Pritožba je utemeljena.

4. V tem postopku je sodišče prve stopnje izdalo sodbo na podlagi pripoznave na podlagi 453.a člena v zvezi s 316. členom ZPP, saj tožena stranka na tožbo ni odgovorila. S sodbo je odločilo tudi o zahtevku tožeče stranke za povrnitev pravdnih stroškov. Zahtevek za povrnitev stroškov je zavrnilo kot nedoločen, saj tožeča stranka ni specificirano navedla, povrnitev katerih stroškov zahteva.

5. Postopek na prvi stopnji praviloma poteka tako, da predhodnemu preizkusu tožbe in vročitvi tožbe tožencu sledi odgovor na tožbo, razpis glavne obravnave in izdaja odločbe. Če se postopek kljub temu zaključi zunaj obravnave, je to posledica dejanj ali opustitev stranke, katerih nasprotna stranka ni bila dolžna predvideti. Zato je upravičena zahtevati povrnitev stroškov v 15. dneh od prejema odločbe (primerjaj dr. Lojze Ude, mag. Nina Betteto, dr. Aleš Galič, dr. Vesna Rijavec, dr. Dragica Wedam Lukić, Jan Zobec: Pravdni postopek, zakon s komentarjem, 2. knjiga, GV Založba, Ljubljana 2006, stran 58). Po sodni praksi zato lahko tožnik po izdaji sodbe na podlagi pripoznave, zamudne sodbe ali sodbe na podlagi odpovedi, zahteva povrnitev stroškov na podlagi 7. odstavek 163. člena ZPP.

6. Tudi v konkretnem primeru je določna okoliščina (dejstvo, da tožena stranka na tožbo ni odgovorila) povzročila konec postopka zunaj obravnave. Sodišče prve stopnje je o stroških postopka zmotno odločilo na podlagi 7. člena ZPP, čeprav bi, v skladu s 7. odstavkom 163. člena ZPP, tožeča stranka stroške za tožbo lahko še pravočasno specificirala v roku 15 dni po prejemu odločbe o glavni stvari. Navedeno je vplivalo na zakonitost in pravilnost stroškovne odločitve sodišča prve stopnje (točka II. Izreka).

7. Pritožbeno sodišče je navedeno kršitev odpravilo (1. odstavek 354. člena ZPP) tako, da je upoštevalo stroške za tožbo, ki jih je tožeča stranka opredeljeno priglasila v zakonskem 15. dnevnem roku po prejemu sodbe. Gre za stroške prevoda tožbe s prilogami v znesku 1.554,00 EUR, ki so tožeči stranki nastali po računu št. 10425-P z dne 15. 09. 2010 (A 68). Zato je pritožbeno sodišče pritožbi ugodilo in sodbo sodišča prve stopnje v točki II. izreka spremenilo tako, da je toženi stranki naložil plačilo zneska 1.554,00 EUR v roku 8 dni, po preteku tega roka pa z zakonskimi zamudnimi obrestmi (3. točka 365. člena ZPP).

8. Ker je tožeča stranka v pritožbenem postopku uspela, ji je dolžna tožena stranka povrniti tudi stroške pritožbe (1. odstavek 154. člena v zvezi s 1. odstavkom 165. člena ZPP). Pritožbeno sodišče je tožeči stranki priznalo priglašene stroške za sodno takso za pritožbo v znesku 195,00 EUR. Tožena stranka je zato dolžna tožeči stranki plačati 195,00 EUR pritožbenih stroškov v roku 8 dni, po preteku tega roka pa z zakonskimi zamudnimi obrestmi.